**Informatīvais ziņojums**

**„Par Murjāņu sporta ģimnāzijas esošo būvju rekonstrukcijas un multifunkcionālas slēgtas sporta manēžas būvniecības projekta īstenošanu”**

Izglītības un zinātnes ministrija (turpmāk – IZM), kura saskaņā ar Sporta likuma 5.panta pirmo daļu pilda valsts pārvaldes funkcijas sporta nozarē, kā arī saskaņā ar Ministru kabineta 2003.gada 16.septembra noteikumu Nr.528 „Izglītības un zinātnes ministrijas nolikums” 5.21.punktu nodrošina ministrijai iedalīto valsts budžeta līdzekļu izmantošanu paredzētajiem mērķiem un saskaņā ar 24.30.apakšpunktu īsteno padotību pār Murjāņu sporta ģimnāziju (turpmāk – Ģimnāzija), pēc savas iniciatīvas saskaņā ar Ministru kabineta 2009.gada 7.aprīļa noteikumu Nr.300 „Ministru kabineta kārtības rullis” 58.punktu ir sagatavojusi šo informatīvo ziņojumu, kurā sniegta informācija par Ģimnāzijas esošo būvju rekonstrukcijas un multifunkcionālas slēgtas sporta manēžas būvniecības projekta (turpmāk arī – Projekts) īstenošanu.

**1. SITUĀCIJAS RAKSTUROJUMS**

Ģimnāzija ir valsts dibināta (1965.gada 1.septembrī) vispārējās izglītības un sporta izglītības iestāde, kura atrodas IZM pakļautībā. Ģimnāzijas galvenais uzdevums ir kandidātu sagatavošana Latvijas nacionālajām izlasēm dalībai Olimpiskajās spēlēs, pasaules un Eiropas čempionātos Ģimnāzijā pārstāvētajos sporta veidos, vienlaikus nodrošinot iespēju apgūt akreditētas pamatizglītības otrā posma (7.-9.klase) un vispārējās vidējās izglītības vispārizglītojošo priekšmetu programmas (10.-12.klase). Ģimnāzija šobrīd ir vienīgais šāda veida valsts dibināts un uzturēts sporta internāts Latvijā.

Ģimnāzijā iespējams nodarboties ar šādiem olimpiskiem sporta veidiem: airēšanu, handbolu, kamaniņu sportu, kanoe airēšanu un smaiļošanu, riteņbraukšanu, vieglatlētiku un volejbolu. Ģimnāzijas nolikums apstiprināts ar IZM 09.03.2007. rīkojumu Nr.206 (izdarīti grozījumiem ar IZM 2009.gada 29.decembra rīkojumu Nr.552). Ar likuma „Par valsts nozīmes izglītības, kultūras un zinātnes objektiem un nacionālajām sporta bāzēm” 2.panta 43.punktu Ģimnāzijai ir noteikts valsts nozīmes izglītības objekta statuss.

Audzēkņu skaits uz 2014.gada 1.martu: Ģimnāzija (centrs Sējas novadā) – 119, Jūrmalas filiāle – 50, Specializētās airēšanas sporta skola – 194, Bērnu un jauniešu kamaniņu sporta skola – 53. Kopā – 416. Ģimnāzijā ir nodarbināti 37 vispārējās izglītības pedagogi, 37 sporta pedagogi/speciālisti un 62 tehniskie darbinieki. 2013.gada vidējais atalgojums uz vienu pedagoga darba slodzi mēnesī bija 392,75 *euro*, kas ir zemāks nekā izglītības iestādēs citur Latvijā (it īpaši salīdzinot ar citām ģimnāzijām)[[1]](#footnote-1).

2014.gada IZM valsts budžeta programmas 09.00.00 „Sports” apakšprogrammā 09.10.00 „Murjāņu sporta ģimnāzija” budžeta ieņēmumi un izdevumi ir noteikti 6`391`279 *euro* apmērā, t.sk.: izdevumi atlīdzībai 1`039`280 *euro*, precēm un pakalpojumiem 552`830 *euro* un kapitālajiem izdevumiem 4`799`169 *euro*. Salīdzinot izdevumus ar 2013.gadu, konstatējamas šādas izmaiņas:

*Prioritārie pasākumi un jaunās politikas iniciatīvas:* + 56 078 *euro*, t.sk.:

* 23`558 *euro* – palielināti izdevumi atlīdzībai sakarā ar minimālās algas paaugstināšanu līdz 320 *euro* ar 2014.gada 1.janvāri;
* 16`537 *euro* – palielināti izdevumi atlīdzībai sakarā ar pedagogu zemākās mēneša likmes paaugstināšanu no 280 latiem uz 295 latiem (420 *euro*) no 2014.gada 1.septembra
* 15`983 *euro* – palielināti izdevumi precēm un pakalpojumiem, saskaņā ar elektrība un komunālo pakalpojumu sadārdzinājuma kompensāciju

*Citas izmaiņas:* +3`267`394 *euro*, t.sk.:

* 4`619 *euro* – palielināti izdevumi atlīdzībai sakarā ar piemaksu pedagogu kvalitātes pakāpēm;
* 3`216`089 *euro* – palielināti izdevumi kapitālajām iegādēm saistībā ar Projekta īstenošanu;
* 46`686 *euro* – lai nodrošinātu Ģimnāzijas ēku un būvju uzturēšanu un ar tiem saistīto komunālo pakalpojumu apmaksu, palielināti izdevumi precēm un pakalpojumiem, veicot līdzekļu pārdali no IZM valsts budžeta programmas 09.00.00 „Sports” apakšprogrammas 09.21.00 „Augsta klases sasniegumu sports” 46`686 *euro* apmērā.

Papildus minētam ar IZM 2013.gada 28.decembra rīkojumā Nr.500 „Par Izglītības un zinātnes ministrijas 2014.gada valsts budžeta programmas 09.00.00 „Sports” apakšprogrammas 09.09.00 „Sporta federācijas un sporta pasākumi” līdzekļu sadalījumu” iekļautās tabulas 5.punktu Ģimnāzijai piešķirts finansējums 16`787 *euro* apmērā Ģimnāzijas un tās struktūrvienību mācību – treniņu darba nodrošināšanai nepieciešamā sporta inventāra iegādei.

Analizējot Ģimnāzijas attīstības perspektīvas jauno augstas klases sportistu sagatavošanas sistēmas kontekstā, secināms, ka internāta modeļa pieeja augstas klases sportistu sagatavošanā Latvijas apstākļos ir viens no visefektīvākajiem veidiem, kā nākotnē konkurēt ar citu valstu sportistiem. Ņemot vērā iedzīvotāju salīdzinoši nelielo skaitu un arī tā nākotnes perspektīvas, ir maksimāli efektīvi jāizmanto bērnu un jauniešu sportistu resursi, lai sasniegtu augstākā līmeņa rezultātu. Sporta internātu izveide un attīstība, kur vispārējās izglītības process ir pakārtots specifiskajām sporta vajadzībām, kā arī individuāla pieeja ikvienam izglītojamam jebkurā izglītības un mācību-treniņu procesa posmā, kā arī audzēkņu diennakts uzraudzība un aprūpe ir ļoti svarīga, lai perspektīvā varētu runāt par ilgtermiņa augstas klases sportistu sagatavošanas sistēmu (it sevišķi vairākos specifiskos individuālajos sporta veidos).

Ministru kabineta 2012.gada 26.jūnija sēdē, izskatot IZM izstrādāto informatīvo ziņojumu „Par valsts īpašumā esošajās sporta bāzēs neatliekami veicamajiem darbiem un tiem nepieciešamo finansējumu”, tika atbalstīta (prot. Nr.63 3.§) papildus finanšu līdzekļu piešķiršana Ģimnāzijas rekonstrukcijas un renovācijas projekta īstenošanai (iepriekšējais projekta nosaukums) 2013.-2015.gadā 6`667`100 latu apmērā (kopā). Papildus minētam ar Ministru kabineta 2012.gada 21.decembra rīkojuma Nr.622 „Par Murjāņu sporta ģimnāzijas esošo būvju rekonstrukcijas projekta izstrādei paredzētā finansējuma pārdali” 2.punktu IZM (Ģimnāzijai) tika uzdots izdevumus 72`600 latu apmērā, kas saistīti ar Ģimnāzijas ēku kompleksa rekonstrukcijas un renovācijas projekta ietvaros paredzētā esošo būvju rekonstrukcijas projekta izstrādi, segt no valsts budžetā 2013.gadam programmas 09.00.00 „Sports” apakšprogrammai 09.10.00 „Murjāņu sporta ģimnāzija” paredzētajiem līdzekļiem.

2013.gadā, uzsākot Projekta īstenošanu (tehniskā projekta izstrādi), sadarbībā ar Ģimnāzijā pārstāvēto sporta veidu Sporta likumā noteiktā kārtībā atzītajām sporta federācijām, Ģimnāzijas ikdienas darbību atbalstošām nevalstiskām organizācijām, kā arī biedrību „Latvijas Olimpiskā komiteja” un biedrību „Latvijas Sporta federāciju padome” tika konstatēts, ka sākotnējā Ģimnāzijas ēku kompleksa rekonstrukcijas, renovācijas un būvniecības darbu projektā iecerētās sporta zāles vietā ieteicams uzbūvēt multifunkcionālu vieglatlētikas sporta manēžu (200 skatītāju sēdvietas, iekārtota un apgaismota atbilstoši IAAF noteiktajiem standartiem, piemērota arī sporta spēļu treniņu un sacensību rīkošanai (basketbols, volejbols, handbols u.c.), paredzot trenažieru zāli un nepieciešamās palīgtelpas). Papildus minētam sporta organizācijas izteica arī citus priekšlikumus, kuru rezultātā sākotnējais Projekta apjoms tika būtiski palielināts. 2013.gada 8.aprīlī iekšlietu ministrs, izglītības un zinātnes ministra pienākumu izpildītājs R.Kozlovskis apstiprināja Valsts intereses Ģimnāzijas turpmākajā attīstībā, kurā izvērsti tika uzskaitīti Ģimnāzijā nepieciešamie infrastruktūras objekti. Tāpat tika noteikts, ka visā Projekta īstenošanai laikā jānodrošina mācību-treniņu procesa nepārtrauktība.

Lai novērstu 2013.gadā piešķirto bet daļēji neapgūto valsts budžeta līdzekļu (768`775 latu apmērā) savlaicīgas apguves risku, ar Ministru kabineta 2013.gada 31.oktobra rīkojuma Nr.508 „Par Murjāņu sporta ģimnāzijas esošo būvju rekonstrukcijas un multifunkcionālas slēgtas sporta manēžas būvniecības projekta īstenošanu” 1. un 2.punktu, kā arī Ministru kabineta 2013.gada 12.novembra rīkojumu Nr.547 „Par pamatbudžeta apropriācijas pārdali” tika veikta finanšu līdzekļu pārdale, kā arī plānotais finansējums iekļauts valsts budžeta ilgtermiņa saistībās, lai līdzekļu apguves risku novērstu arī turpmākos gadus. Tā rezultātā likuma „Par valsts budžetu 2014.gadam” 8.pielikumā „Valsts budžeta ilgtermiņa saistību maksimāli pieļaujamais apjoms” Projekta īstenošanai 2014.gadā paredzēti 4`799`169 *euro*, 2015.gadā 3`104`180 *euro*, savukārt 2016.gadā 1`093`868 *euro* (kopā 2014.-2016.gadā 8`997`217 *euro*).

Gan no iepriekšminētā 2012.gada informatīvā ziņojuma satura un ar to saistītā Ministru kabineta sēdes protokollēmuma, gan iepriekšminētajiem 2013.gadā pieņemtajiem Ministru kabineta rīkojumiem, gan no likuma „Par valsts budžetu 2014.gadam” 8.pielikumā minētā Projekta nosaukuma secināms, ka valsts budžeta finansējums ir piešķirts multifunkcionālas slēgtas sporta manēžas būvniecībai kā arī esošo būvju (skolas/administratīvās ēkas, kopmītnes (internāta) un kopmītnes (viesnīcas)) rekonstrukcijai.

2013.gada 25.septembrī Iepirkumu uzraudzības biroja (turpmāk – IUB) mājaslapā internetā tika izsludināts atklāts konkurss „Murjāņu sporta ģimnāzijas esošo būvju rekonstrukcija un multifunkcionālas slēgtas sporta manēžas būvniecība” (identifikācijas Nr.MSĢ 2013/8) (turpmāk – Konkurss). Konkursa ietvaros Ģimnāzijas 2013.gada 20.septembra rīkojumu Nr.RV-17 izveidotā Iepirkuma komisija (turpmāk – Komisija) Konkursa nolikumā vairākkārt izdarīja grozījumus, par ko katru reizi tika nosūtīti paziņojumi publicēšanai IUB mājaslapā internetā.

2014.gada 6.februāra sēdē Komisija nolēma Konkursa nolikumā veikt tehniskus precizējumus, nenosūtot attiecīgu paziņojumu par grozījumiem IUB, kā arī nepagarinot piedāvājumu iesniegšanas termiņu[[2]](#footnote-2). Par tehniskajiem precizējumiem pretendenti tika informēti, ievietojot attiecīgu informāciju Ģimnāzijas mājaslapā internetā ([*http://msg.edu.lv/lv/iepirkumi*](http://msg.edu.lv/lv/iepirkumi)), paziņojumā norādot, ka veiktie precizējumi objektīvi nerada pretendentiem papildu darba apjomu. Konkursa nolikumā tehniskie precizējumi paredz papildus izslēdzamās kārtas (kopmītnes (viesnīcas) rekonstrukciju, skolas/administratīvās ēkas rekonstrukciju, kopmītnes (internāta) rekonstrukciju un koridora rekonstrukciju) izdalīšanu, un ar to saistītās izmaiņas Finanšu piedāvājumā.

Lai novērstu riskus likumīgai un lietderīgai rīcībai ar Projekta īstenošanai piešķirtajiem valsts budžeta līdzekļiem, ar IZM 2014.gada 4.marta vēstuli Nr.01-17/1091 IUB tika nosūtīts lūgums izvērtēt iepriekšminētos faktus un sniegt rakstisku viedokli, vai Ģimnāzijas (Komisijas) rīcībā nav konstatējams Publisko iepirkumu likuma 29.panta trešās daļas pārkāpums un vai pārkāpuma konstatēšanas gadījumā Konkursa norise var tikt turpināta. Papildus minētam ar IZM 2014.gada 4.marta vēstuli Nr.01-16/1094 Ģimnāzijas direktoram Ē.Gobam tika pieprasīts iesniegt paskaidrojumu par Komisijas 2014.gada 6.februāra sēdē pieņemto lēmumu un iemesliem, kāpēc netika ievērots Publisko iepirkumu likuma 29.panta trešajā daļā noteiktais, vienlaikus līdz turpmākam IZM lēmumam aizliedzot slēgt līgumu ar pretendentu, kurš tiks atzīts par Konkursa uzvarētāju.

Tāpat pēc Konkursa ietvaros pretendentu iesniegto piedāvājumu sākotnējās izvērtēšanas secināms, ka Projekta īstenošanai 2014.-2016.gadā pieejamo valsts budžeta līdzekļu ietvaros **nav** iespējams veikt Projekta ietvaros plānoto skolas/administratīvās ēkas, kopmītnes (internāta) un kopmītnes (viesnīcas) rekonstrukciju. Tādejādi šobrīd ir izveidojusies situācija, kad **valsts budžeta finansējuma piešķiršanas mērķis var tikt sasniegts daļēji.** Bez tam, neveicot iepriekšminēto Ģimnāzijas esošo būvju rekonstrukciju, netiks uzlaboti Ģimnāzijas audzēkņu mācību un sadzīves apstākļi, kā arī netiks atrisinātas jau 2012.gadā šajās būvēs identificētās problēmas (t.sk., no ugunsdrošības un higiēnas viedokļa). Lai nodrošinātu Ģimnāzijas esošo būvju (skolas/administratīvās ēkas, kopmītnes (internāta) un kopmītnes (viesnīcas)) rekonstrukciju, papildus nepieciešami 3`273`120,16 *euro*[[3]](#footnote-3), savukārt, lai īstenotu visu izstrādātajā tehniskajā projektā paredzēto, papildus nepieciešami 6`559`401,97 *euro[[4]](#footnote-4)*.

IUB 2014.gada 11.marta vēstulē Nr.1-3.2/653, izvērtējot IZM sniegto informāciju par Konkursu, pauda viedokli, ka aprakstītajā situācijā Komisijas veiktie tehniskie precizējumi (izmaiņas Konkursa nolikuma 21.8.7.punktā un 3.pielikumā „Finanšu piedāvājums”) faktiski ir uzskatāmi par iepirkuma dokumentācijas grozījumiem Publisko iepirkumu likuma 29.panta trešās daļas izpratnē, turklāt konkrētajā gadījumā, nepagarinot piedāvājumu iesniegšanas termiņu, pasūtītājs (Ģimnāzija) nav ievērojis minētajā normā noteikto pienākumu nodrošināt pienācīgu (atkarībā no paredzamās līgumcenas) laika periodu veiktajām nolikuma izmaiņām atbilstošu piedāvājumu sagatavošanai. Tajā pat laikā, ņemot vērā to, ka IZM vēstulē nav sniegta konkrēta informācija par Konkursa norisi, lai izvērtētu pārkāpuma būtiskumu, proti, cik izšķiroša nozīme pasūtītāja (Ģimnāzijas) rīcībai (pārkāpumam) ir konkrētajā situācijā, IUB norādīja, ka nevar sniegt konkrētu viedokli, tomēr ieteica izvērtēt, vai pasūtītājs (Ģimnāzija) ir nodrošinājis informācijas pieejamību piegādātājiem par izmaiņu veikšanu konkursa nolikumā (vai kāds no piegādātājiem minēto izmaiņu dēļ nav varējis laikus sagatavot un iesniegt savu piedāvājumu konkursā), cik piegādātāji iesnieguši savus piedāvājumus konkursā, un vai kāds no pretendentiem noraidīts, jo tā sagatavotais piedāvājums nav bijis atbilstošs konkursa nolikumā veiktajiem grozījumiem. Papildus minētam IUB vērsa uzmanību, ka pēc izmaiņu veikšanas (2014.gada 6.februārī) neviens no piegādātājiem (saskaņā ar Publisko iepirkumu likuma 83.panta trešo daļu) nav izmantojis tiesības iesniegt iesniegumu IUB par Konkursa dokumentācijā noteiktajām prasībām un/vai termiņiem piedāvājumu iesniegšanai (t.sk. par pasūtītāja (Ģimnāzijas) rīcību, nepagarinot piedāvājumu iesniegšanas termiņu pēc izmaiņu veikšanas konkursa dokumentācijā).

Arī Ģimnāzija 2014.gada 6.marta vēstulē Nr.1-13/31 norādīja, ka pēc Komisijas 2014.gada 6.februāra lēmuma pieņemšanas Konkursa nolikumā veiktie tehniskie precizējumi nekavējoties tika publicēti Ģimnāzijas mājaslapā internetā, kā arī katrs pretendents par to tika informēts individuāli, tādejādi nodrošinot publicitāti un Publisko iepirkumu likuma mērķu sasniegšanu. Tāpat Ģimnāzija norāda, ka no pretendentu puses nav saņemtas pretenzijas vai sūdzības saistībā ar Publisko iepirkuma likuma (tostarp tā 29.panta) pārkāpumiem, tādejādi atzīstams, ka nav konstatējams pretendentu tiesību aizskārums. Ģimnāzija arī norāda, ka pretendentiem ir bijusi skaidra, saprotama un zināma Konkursa dokumentācija, ko apliecina pretendentu iesniegtie piedāvājumi, tādejādi ir nodrošināts Publisko iepirkumu likuma 2.pantā noteiktais likuma mērķis gan attiecībā uz iepirkuma procedūras atklātumu, gan piegādātāju brīvu konkurenci, kā arī vienlīdzīgu un taisnīgu attieksmi pret tiem, kas savukārt nedod legālu pamatu apšaubīt Konkursa norises tiesiskumu kopumā.

Papildus minētam, lai nodrošinātu Ģimnāzijas darbību, kā arī pēc Projekta īstenošanas nodrošinātu jaunuzceltās multifunkcionālas slēgtās sporta manēžas labiekārtošanu un uzturēšanu (manēžas nodošana ekspluatācijā plānota 2016.gadā), IZM, konsultējoties ar Ģimnāziju un Ģimnāzijā pārstāvēto sporta veidu Sporta likumā noteiktā kārtībā atzītajām sporta federācijām, ir veikusi provizoriskos aprēķinus, no kuriem secināms, ka nepieciešams palielināt apakšprogrammā 09.10.00 „Murjāņu sporta ģimnāzija”:

* 2015.gada bāzē izdevumus precēm un pakalpojumiem 200`000 *euro* apmērā un izdevumus pamatkapitāla veidošanai 150`000 euro apmērā (sporta inventāra atjaunošanai);
* 2016.gada bāzē izdevumus precēm un pakalpojumiem 330`000 *euro* apmērā un izdevumus pamatkapitāla veidošanai 250`000 euro apmērā (jaunuzceltās manēžas iekārtošanai un aprīkošanai);
* 2017.gada bāzē izdevumus precēm un pakalpojumiem 330`000 *euro* apmērā.

Attiecīgi priekšlikumi ar IZM 2014.gada 20.februāra vēstuli Nr.01-10/849 tika iesniegti Finanšu ministrijā. Jautājums par valsts pamatbudžeta un valsts speciālā budžeta bāzi 2015., 2016. un 2017.gadam un bāzes izdevumos neiekļauto ministriju un citu centrālo valsts iestāžu iesniegto pasākumu sarakstu tika izskatīts Ministru kabineta 2014.gada 18.marta sēdē (prot. Nr.17 44.§), kurā iepriekšminētie IZM priekšlikumi netika atbalstīti. Tajā pat laikā IZM ir tiesības šos priekšlikumus līdz 2014.gada 1.augustam iesniegt Finanšu ministrijā un Pārresoru koordinācijas centrā kā jaunās politikas iniciatīvas.

Ņemot vērā to, ka, ievērojot sākotnējā projekta izmaiņas (būvniecības jaunais apjoms) un multifunkcionālas slēgtas sporta manēžas jaunbūves tehnisko projektu izstrādes un būvniecības izmaksu izmaiņas, būs nepieciešams koriģēt visu darba apjomu izmaksas (paredzēto finansējumu), detalizēta aprēķinu veikšana šobrīd nav iespējama. Tāpat arī izdevumu aprēķināšana Ģimnāzijas precēm un pakalpojumiem (elektroenerģija, ūdens, kanalizācija, apkure) sākot no 2016.gada (jaunā apjoma nodošanas ekspluatācijā) saistīta ne tikai ar konkrēta pakalpojuma piegādātāju tarifiem un patēriņu Ģimnāzijas šobrīd esošajās ēkās pie esošā audzēkņu skaita, bet arī ar iepriekšminētajiem apstākļiem (tehniskais projekts un būvdarbu konkursa rezultāti), kā arī perspektīvo audzēkņu skaita palielinājumu pēc Projekta īstenošanas pilnā apmērā.

**2. PRIEKŠLIKUMI TURPMĀKAI RĪCĪBAI**

Izvērtējot IUB 2014.gada 11.marta vēstulē Nr.1-3.2/653 pausto viedokli par Konkursa norisi kopsakarībā ar Ģimnāzija 2014.gada 6.marta vēstulē Nr.1-13/31 sniegto informāciju, secināms, ka šobrīd nepastāv juridiski šķēršļi, lai Konkursa norise varētu tikt turpināta un Konkursa nolikumā noteiktā kārtībā varētu tikt paziņoti Konkursa rezultāti. Tajā pat laikā, ņemot vērā faktu, ka pēc Konkursa ietvaros pretendentu iesniegto piedāvājumu sākotnējās izvērtēšanas secināms, ka Projekta īstenošanai 2014.-2016.gadā pieejamo valsts budžeta līdzekļu ietvaros nav iespējams veikt Projekta ietvaros plānoto skolas/administratīvās ēkas, kopmītnes (internāta) un kopmītnes (viesnīcas) rekonstrukciju, kā rezultātā valsts budžeta finansējuma piešķiršanas mērķis var tikt sasniegts daļēji, nepieciešama Ministru kabineta piekrišana (atļauja) līguma par multifunkcionālas slēgtas sporta manēžas būvniecību slēgšanai ar pretendentu, kurš Konkursā tiks atzīts (pasludināts) par uzvarētāju. Vienlaicīgi kā nosacījums paredzams, ka būvniecības izmaksas nepārsniedz IZM valsts budžeta programmas 09.00.00 „Sports” apakšprogrammā 09.10.00 „Murjāņu sporta ģimnāzija” 2014.-2016.gadā Projekta īstenošanai paredzēto valsts budžeta līdzekļu apmēru.

Tomēr sākotnēji definēto Projektu mērķu sasniegšanai, kā arī pilnvērtīgas Ģimnāzijas darbības un Ģimnāzijas audzēkņu ikdienas sadzīves apstākļu uzlabošanai vienlaikus jāmeklē risinājumi, lai perspektīvā nodrošinātu arī Ģimnāzijas esošo būvju – skolas/administratīvās ēkas, kopmītnes (internāta) un kopmītnes (viesnīcas) rekonstrukciju. Lai nodrošinātu arī iepriekšminēto Ģimnāzijas esošo būvju rekonstrukciju, provizoriski papildus nepieciešami 3`273`120,16 *euro*[[5]](#footnote-5), savukārt, lai īstenotu visu izstrādātajā tehniskajā projektā paredzēto, provizoriski papildus nepieciešami 6`559`401,97 *euro[[6]](#footnote-6)*. Papildus minētam, lai nodrošinātu jaunā apjoma labiekārtošanu un ikgadēju uzturēšanu, arī nepieciešams papildus valsts budžeta finansējums[[7]](#footnote-7). Jautājums par Projekta īstenošanu pilnā apmērā (par pārējo Projekta būvniecības kārtu īstenošanu), kā arī papildus nepieciešamo finansējumu jaunā apjoma labiekārtošanai un ikgadējai uzturēšanai izskatāms Ministru kabinetā kopā ar visu ministriju un citu centrālo valsts iestāžu jauno politikas iniciatīvu pieprasījumiem likumprojektu „Par valsts budžetu 2015.gadam” un „Par vidēja termiņa budžeta ietvaru 2015., 2016. un 2017.gadam” sagatavošanas procesā.

Neatbalstot līguma slēgšanu par multifunkcionālas slēgtas sporta manēžas būvniecību, identificējami nopietni riski Ģimnāzijas turpmākajai darbībai, jo atsevišķas esošās būves (piemēram, lielā volejbola zāle[[8]](#footnote-8)) ir kritiskā tehniskā stāvoklī, kā rezultātā tiek apdraudēta Ģimnāzijas turpmākā darbība (pastāv risks Ģimnāzijas slēgšanai). Arī gadījumā, ja tiek veiktas izmaiņas tehniskajā projektā un izsludināts jauns atklāts konkurss, lai iekļautos Projekta īstenošanai 2014.-2016.gadā pieejamo valsts budžeta līdzekļu ietvaros un nodrošinātu arī Ģimnāzijas esošo būvju rekonstrukciju, identificējami riski Ģimnāzijas darbības nepārtrauktībai, kā arī savlaicīgai 2014.gadā paredzēto valsts budžeta līdzekļu 4`799`169 *euro* apmērā apguvei. Ņemot vērā to, ka minētie riski ir saistīti ar lēmumu, kurš tiks pieņemts Ministru kabineta sēdē, šobrīd papildus darbības minēto risku novēršanai veikt nav iespējams, tomēr nepieciešamības gadījumā IZM atbilstoši Ministru kabineta sēdē pieņemtajiem lēmumiem sagatavos attiecīgu informāciju.

Papildus minētam, lai nodrošinātu kvalitatīvu Ģimnāzijas darbību un maksimāli efektīvi izmantotu Projekta īstenošanas ietvaros izveidoto infrastruktūru, nepieciešams veikt Ģimnāzijas pedagogu darba samaksas nodrošināšanai (t.sk. atlīdzības līmeņa izlīdzināšanai) papildus nepieciešamā valsts budžeta finansējuma aprēķinu, kā arī sadarbībā ar Ģimnāzijā pārstāvēto sporta veidu Sporta likumā noteiktā kārtībā atzītajām sporta federācijām aprēķināt pilnvērtīgam mācību-treniņu darbam papildus nepieciešamo finansējumu, tomēr arī šis jautājums skatāms, sagatavojot vidēja termiņa budžeta projektu un valsts budžeta projektu kārtējam gadam, vienlaikus ar visu ministriju un citu centrālo valsts iestāžu jauno politikas iniciatīvu pieprasījumiem atbilstoši attiecīgā gada valsts budžeta finansiālajām iespējām.

Izglītības un zinātnes ministre Ina Druviete

Vizē:

Valsts sekretāre Sanda Liepiņa

04.04.2014. 14:21

2553

Izglītības un zinātnes ministrijas

Sporta departamenta

direktora vietnieks E.Severs

67047935, edgars.severs@izm.gov.lv

1. Saskaņā ar IZM rīcībā esošajiem datiem, kuri iegūti no Valsts izglītības informācijas sistēmas. [↑](#footnote-ref-1)
2. Piedāvājumu iesniegšanas termiņš palika nemainīgs – 2014.gada 12.februāris, kad arī notika Konkursa ietvaros saņemto pretendentu piedāvājumu atvēršana. [↑](#footnote-ref-2)
3. Provizoriskā summa (ieskaitot PVN 21%) noteikta, ņemot vērā Konkursā iesniegtos pretendentu piedāvājumus (pretendents, kurš par attiecīgo būvapjomu piedāvājis viszemāko cenu). [↑](#footnote-ref-3)
4. Provizoriskā summa (ieskaitot PVN 21%) noteikta, ņemot vērā Konkursā iesniegtos pretendentu piedāvājumus (pretendents, kurš par visu paredzēto būvapjomu piedāvājis viszemāko cenu). [↑](#footnote-ref-4)
5. Provizoriskā summa (ieskaitot PVN 21%) noteikta, ņemot vērā Konkursā iesniegtos pretendentu piedāvājumus (pretendents, kurš par attiecīgo būvapjomu piedāvājis viszemāko cenu), atņemot 2014.-2016.gada valsts budžetā Projekta īstenošanai pieejamos. Precīza summa var tikt noteikta tikai iepirkuma procedūras rezultātā. [↑](#footnote-ref-5)
6. Provizoriskā summa (ieskaitot PVN 21%) noteikta, ņemot vērā Konkursā iesniegtos pretendentu piedāvājumus (pretendents, kurš par visu paredzēto būvapjomu piedāvājis viszemāko cenu), atņemot 2014.-2016.gada valsts budžetā Projekta īstenošanai pieejamos finanšu līdzekļus. Precīza summa var tikt noteikta tikai iepirkuma procedūras rezultātā. [↑](#footnote-ref-6)
7. Detalizētu aprēķinu veikšana šobrīd nav iespējama, tomēr 2016.gadā Ģimnāzijai Precēm un pakalpojumiem papildus nepieciešami vismaz 330`000 *euro* (attiecīgi arī 2017. un turpmākajos gados), savukārt izdevumiem pamatkapitāla veidošanai (jaunuzceltās manēžas iekārtošanai un aprīkošanai) vismaz 250`000 *euro*. [↑](#footnote-ref-7)
8. Multifunkcionālas slēgtas sporta manēžas būvniecības gadījumā plānota lielās volejbola zāles demontāža. [↑](#footnote-ref-8)